’बुआ फच्चां’ रेखा चित्र जिसी लेखका ने अपनी बोबो करी सम्बोधत कीते दा ऐ, संग्रैह् दा इक प्रभावशाली रेखाचित्र ऐ। ‘बुआ फच्चा’ इक द्रिढ़ संकल्पी हठी जनकल्याण ते त्याग दी मूर्ति ऐ। जिस दा रोह्ब छंड-गुआंढ ते साम्बे दियें मंडियें च हा। करनैल, जैलदार ते लफटैन आदि फौजै च सिर चुक्कियै चलने आह्ले मंडी दे फौजी अफसर बुआ फच्चां दे अग्गै नौने-पौने होइयै चलदे हे। ‘बुआ फच्चा’ दा रोह्बदार खाका किश इस चाल्ली चित्रत कीते दा ऐ:- "शैल उच्ची लम्मी जानी, कंढी दी जनानियें आह्ला लेखा गंढोई दी पुख्ती देह्। त्रिम्बे-त्रिम्बें घड़े दे नक्श पत्तर।" (सफा-13)